ELŐTERJESZTÉS

**a Jogi és Társadalmi Kapcsolatok Bizottsága 2018. február 13-i ülésére**

**Javaslat Szombathely Megyei Jogú Város Önkormányzata és Polgármesteri Hivatala**

 **Közös Közbeszerzési Szabályzatának módosítására**

Tájékoztatom a Tisztelt Bizottságot, hogy a **közbeszerzésekről** szóló 2015. évi CXLIII. törvény (a továbbiakban: Kbt.) módosítása kapcsán jelentős változás várható a közbeszerzési eljárásokban szereplő ajánlatkérők és ajánlattevők, valamint a Közbeszerzési Hatóság közötti kommunikációt érintően. A változás lényege, hogy 2018. április 15. napjától a közbeszerzési eljárásokat a Miniszterelnökség által üzemeltetett egységes, **elektronikus közbeszerzési rendszer** (a továbbiakban: EKR) igénybevételével kell kötelezően lebonyolítani.

Az EKR működéséről, valamint igénybe vételének feltételeiről külön jogszabály, az elektronikus közbeszerzés részletes szabályairól szóló 424/2017.(XII.19.) Korm. rendelet (a továbbiakban: Korm.r.) rendelkezik, amely 2018. január 1. napján lépett hatályba. A Korm. r. többek között a kötelező elektronikus kommunikáció szabályait, az elektronikusan gyakorolható eljárási cselekményeket, az elektronikus út által szükségessé tett mértékben a Kbt-től eltérő szabályokat, illetve az elektronikus kommunikációs eszközök kötelező alkalmazása alóli kivételeket szabályozza.

A Korm.r. 35.§ (6) bekezdése alapján minden ajánlatkérőnek minősülő szervezet köteles legkésőbb 2018. március 1-jéig a szervezet **regisztrációját** kezdeményezni az EKR-ben.

A Korm.r. 6.§ (2) bekezdése rögzíti, hogy az ajánlatkérő regisztrációja a Közbeszerzési Hatóság jóváhagyásához kötött. Fentiek értelmében a regisztráció mielőbbi kezdeményezése szükséges annak érdekében, hogy önkormányzatunk 2018. április 15. napjától már, mint jóváhagyott regisztrációval rendelkező ajánlatkérő indíthasson közbeszerzési eljárást.

A Korm.r. 6.§ (11) bekezdése szerint pedig ajánlatkérőnek a ***Közbeszerzési Szabályzatában*** meg kell határoznia az ajánlatkérő nevében eljáró, az EKR-ben történő regisztrációra jogosultak körét, valamint az ajánlatkérő nevében az EKR alkalmazására vonatkozó jogosultságok gyakorlásának rendjét.

Fentiek alapján a jelenleg hatályos Közbeszerzési Szabályzatunk II. fejezete egy új 3.10. ponttal bővül, az elektronikus közbeszerzési rendszerben történő regisztrációra jogosultak köréről. Az EKR alkalmazására vonatkozó jogosultságok gyakorlásának rendjét pedig a III. fejezet 8.7. pont x./, valamint 9.2. pont zs./ pontja tartalmazza.

A módosított szabályzat az előterjesztés mellékletét képezi, melyben a változásokat ***aláhúzással*** és ***dőlt betűvel*** emeltük ki. A melléklet terjedelmére tekintettel csak elektronikusan kerül megküldésre. Elérhetősége: [www.szombathely.hu/kozgyules/e-kozgyules/2018](http://www.szombathely.hu/kozgyules/e-kozgyules/2018).

Kérem a Tisztelt Bizottságot, hogy az előterjesztést megtárgyalni, és a szabályzat módosítását az előterjesztés mellékletében foglalt tartalommal támogatni szíveskedjék.

**Szombathely, 2018. február 8.**

 **/: Dr. Puskás Tivadar :/**

**Határozati javaslat**

**…../2018. (II. 13.) JTKB. számú határozat**

A Jogi és Társadalmi Kapcsolatok Bizottsága Szombathely Megyei Jogú Város Önkormányzata és Polgármesteri Hivatala Közös Közbeszerzési Szabályzatának módosítására vonatkozó előterjesztést, valamint annak mellékletét megtárgyalta, és azt az előterjesztés szerinti tartalommal javasolja a Közgyűlésnek elfogadásra.

**Felelős:** Dr. Takátsné dr. Tenki Mária, a Bizottság elnöke

 (végrehajtásért: Lakézi Gábor, a Városüzemeltetési Osztály vezetője

**Határidő:** azonnal